CELEX: 32021D1968
Language: hu
Date: 2021-11-09 00:00:00
Title: A Tanács (EU) 2021/1968 végrehajtási határozata (2021. november 9.) a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról

2021.11.12.   
               
               
                  HU
               
               
                  Az Európai Unió Hivatalos Lapja
               
               
                  L 401/1
               
            
         A TANÁCS (EU) 2021/1968 VÉGREHAJTÁSI HATÁROZATA
         (2021. november 9.)
         a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 168. és 168a. cikke feljogosítja az adóalanyokat arra, hogy az adóköteles tevékenységeik céljából felhasznált termékek és szolgáltatások részükre történő értékesítése, illetve nyújtása után fizetett hozzáadottérték-adót (héa) levonják. Az említett irányelv 26. cikke (1) bekezdésének a) pontja értelmében a vállalkozás vagyonának az adóalanyok vagy alkalmazottaik magánhasználatára vagy általában vállalkozásidegen célokra történő felhasználását szolgáltatásnyújtásnak kell tekinteni.
                  
               
                     (2)
                  
                  
                     Az (EU) 2015/2429 tanácsi végrehajtási határozat (2) felhatalmazta Lettországot arra, hogy 2018. december 31-ig 50 %-ra korlátozza a héalevonási jogot a legfeljebb 3 500 kilogramm megengedett legnagyobb össztömegű és a vezetőülésen kívül legfeljebb nyolc üléssel rendelkező személygépkocsik vásárlása, lízingje, Közösségen belüli beszerzése és importja, valamint az ilyen személygépkocsik fenntartásával, javításával és üzemanyagával kapcsolatos költségek esetében. A felhatalmazás mentesíti az adóalanyokat azon kötelezettség alól is, hogy az ilyen személygépkocsik nem üzleti célú használatát szolgáltatásnyújtásként kezeljék.
                  
               
                     (3)
                  
                  
                     Az (EU) 2018/1921 tanácsi végrehajtási határozat (3)2021. december 31-ig meghosszabbította az (EU) 2015/2429 végrehajtási határozat érvényességét.
                  
               
                     (4)
                  
                  
                     2021. április 21-én kelt levelében Lettország kérelmet nyújtott be a Bizottsághoz, hogy tovább alkalmazhassa a 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedést annak érdekében, hogy korlátozza a héalevonási jogot a nem kizárólag üzleti célra használt bizonyos személygépkocsikra vonatkozó kiadásokkal kapcsolatban (a továbbiakban: a kérelem).
                  
               
                     (5)
                  
                  
                     A 2006/112/EK irányelv 395. cikke (2) bekezdésének második albekezdésével összhangban a Bizottság 2021. június 10-én kelt leveleiben továbbította a kérelmet a többi tagállamnak. A Bizottság 2021. június 14-én kelt levelében értesítette Lettországot arról, hogy rendelkezik a kérelem elbírálásához általa szükségesnek ítélt valamennyi információval.
                  
               
                     (6)
                  
                  
                     Az (EU) 2015/2429 végrehajtási határozat 6. cikkének (2) bekezdésében előírtak szerint Lettország benyújtott egy, a héalevonás százalékos értékének felülvizsgálatát tartalmazó jelentést. A jelenleg rendelkezésre álló információk – nevezetesen a személygépkocsik magánhasználatával kapcsolatos adóellenőrzési tapasztalatok és statisztikai adatok – alapján Lettország azt állítja, hogy az 50 %-os határérték továbbra is indokolt és megfelelő.
                  
               
                     (7)
                  
                  
                     Tekintve a különös intézkedésnek az adózók és az adóhatóságok adminisztratív terheire – a héabeszedés egyszerűsítése és a téves nyilvántartásból adódó adócsalás megelőzése révén – gyakorolt kedvező hatását, Lettországot fel kell hatalmazni arra, hogy folytassa a különös intézkedés alkalmazását.
                  
               
                     (8)
                  
                  
                     A különös intézkedés meghosszabbítását időben korlátozni kell eredményessége és a megfelelő százalékos érték értékelésének lehetővé tétele érdekében.
                  
               
                     (9)
                  
                  
                     Abban az esetben, ha Lettország úgy véli, hogy szükséges a különös intézkedés 2024 utánra történő további meghosszabbítása, 2024. március 31-ig be kell nyújtania a Bizottsághoz egy jelentést, amely tartalmazza az alkalmazott százalékos érték felülvizsgálatát, a meghosszabbítás iránti kérelmmel együtt.
                  
               
                     (10)
                  
                  
                     A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni, és nem lesz kedvezőtlen hatása az Unió héából származó saját forrásaira.
                  
               
                     (11)
                  
                  
                     Az (EU) 2015/2429 végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2015/2429 végrehajtási határozat 6. cikkének helyébe a következő szöveg lép:
            
               
                  „6. cikk
                  
                     (1)   Ezt a határozatot 2016. január 1-jétől kell alkalmazni. Ez a határozat 2024. december 31-én hatályát veszti.
                  
                  
                     (2)   Bármely, az e határozatban előírt felhatalmazás meghosszabbítása iránti kérelmet 2024. március 31-ig be kell nyújtani a Bizottsághoz, és ahhoz csatolni kell egy jelentést, amely tartalmazza az 1. cikkben meghatározott százalékos érték felülvizsgálatát.”
                  
               
            
         
         
            2. cikk
            Ez a határozat a róla szóló értesítés napján lép hatályba.
            Ezt a határozatot 2022. január 1-jétől kell alkalmazni.
         
         
            3. cikk
            Ennek a határozatnak a Lett Köztársaság a címzettje.
         
         
            Kelt Brüsszelben, 2021. november 9-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2015/2429 végrehajtási határozata (2015. december 10.) Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról (HL L 334., 2015.12.22., 15. o.).
         
            (3)  A Tanács (EU) 2018/1921 végrehajtási határozata (2018. december 4.) a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról (HL L 311., 2018.12.7., 36. o.).